Jelaskan Sebaran géografis dari Wong Ukraina dalam bahasa jawa

Akèh-akèhé wong Ukraina manggon ana ing Ukraina, sing dumadi telung-prapat cacah jiwané. cacah jiwané wong Ukraina paling akèh sing dedunung ana sanjabane Ukraina ndunungi Ruslan sing sawatara 1,9 yuta warga Ruslan nganggep dhiriné minangka ètnis Ukraina, déné yutanan wong liyané (akèh-akèhé ing Ruslan Kidul lan Sibéria) nduwé leluri wong Ukraina. Kaya sing ndunungi Kuban, sing idhèntitasé ora cetha, minangka wong Ukraina, Ruslan (idhèntitas sing diakoni karo réjim Sovyèt), lan "Cossack". Udakara 800.000 wong sing leluriné wong Ukraina, ndunungi wewengkon Ruslan Wétan Adoh, ing papan sing misuwur minangka "Ruslan Ijo".

Ana sawenèh panduga sing matara yèn wong asli Ukraina cacah 2,1 yuta dedunung ana ing Amérika Lor  (1,2 yuta ing Kanadha lan 890.000 ing Amérikah Sarékat). Wong Ukraina kanthi cacah sing lumayan akèh manggon ana ing Brazil (500.000), Moldova (375.000), Kazakhstan (kira-kira ana 333.000), Polen (diwatara saka 300.000 nganti 400.000), Argèntina (300.000), Bélarus (diwatara saka 250.000 nganti 300.000), Portugal (52.300), Rumeni (diwatara saka 60.000 nganti 90,000) lan Slowak (55.000).  Ing sawenèh papan, kaya ta ing Karajan Manunggal, Ostrali, Jerman, Lètlan, Switserlan, Ostenrik, Itali, Irlandia, Swèdhen, lan sing biyèn dadi nagara Yugoslavia uga ana diaspora wong-wong Ukraina.

Ing dékade pungkasaning abad angka 19, akèh wong Ukraina sing dipeksa déning pamaréntahaning Tsar saperlu pindhah marang wewengkon Asia ing tlatahing Ruslan, déné akèh seduluré wong Slav sangisoré pamaréntahaning Austro-Hungaria pindhah menyang Jagat Anyar saperlu golèk pagawéyan lan panguripan sing luwih apik. Saiki, akèh minoritas golongan ètnis Ukraina sing ndunungi Ruslan, Kanadha, lan Amérikah Sarékat , Brazil, Kazakhstan, Italia lan Argèntina. Miturut sawenèh sumber, udakara 20 yuta wong ing sanjabané wewengkon Ukraina, nduwé katurunan ètnis Ukraina, nanging data resmi saka sawenèh nagara mratélakaké yèn gunggunge wong-wong mau ora punjul 10 yuta. Wong Ukraina iku minangka salah sijining golongan ètnis kanthi diaspora sing paling akèh sadonya.